Det, der skulle have været en stille og rolig taxitur, udviklede sig til en voldssag natten til fredag. En beruset mand tog en taxi fra Signalvej i Aalborg til Abildgaardsvej i Nørresundby, men da manden nåede frem til sin destination klokken 00.40, viste det sig, at han ikke havde i sinde at betale for turen. I stedet slog han taxichaufføren med knytnæveslag. Gerningsmanden stak af, men blev efterfølgende anholdt af politiet, som fredag morgen endnu ikke har haft held med at fastslå, hvem den berusede mand er. - Vi ved, at han er fra Sverige, men han er ikke selv i stand til at oplyse, hvem han er, og han har ingen papirer på sig, siger Poul Fastergaard, der er vagtchef ved Nordjyllands Politi. Manden kan nu se frem til en sigtelse for vold.

Referat:
En mand nægtede at betale for sin taxatur fra Aalborg til Nørresundby. I stedet slog han chaufføren med knytnæveslag.